A BIZOTTSÁG HATÁROZATA
(2006. december 13.)
a 2001/881/EK határozat az állat-egészségügyi határállomások jegyzéke tekintetében, Bulgária és Románia csatlakozására való tekintettel történő módosításáról
(az értesítés a C(2006) 6454. számú dokumentummal történt)
(EGT vonatkozású szöveg)
(2006/926/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 56. cikkére,
mivel:
(1)
A harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékének összeállításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről szóló, 2001. december 7-i 2001/881/EK bizottsági határozat (1) meghatározza a harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékét (a továbbiakban: az állat-egészségügyi határállomások jegyzéke).
(2)
Bulgária és Románia 2007. január 1-jei csatlakozásának köszönhetően jelentősen megváltoznak az Európai Unió határai.
(3)
Az említett két ország csatlakozását követően már nem Magyarország lesz a Közösség délkeleti határa, és megszűnik a magyar-román határszakaszon található nagylaki határátkelő és állat-egészségügyi határállomás. Emiatt az említett határátkelőt törölni kell az állat-egészségügyi határállomások jegyzékéből. A határátkelő törlésére azon technikai vonatkozású jogi aktusok elfogadása keretében került sor, melyek a bővítés miatt váltak szükségessé.
(4)
Emellett a görög-bolgár határszakasz sem marad EU-határ, ezért az omenioni és promachonasi határátkelők megszűnnek. Emiatt az említett határátkelőket törölni kell az állat-egészségügyi határállomások jegyzékéből. A határátkelő törlésére azon technikai vonatkozású jogi aktusok elfogadása keretében került sor, melyek a bővítés miatt váltak szükségessé.
(5)
A Bizottság Élelmiszerügyi és Állategészségügyi Hivatala megvizsgált valamennyi EU-határátkelőnek javasolt bulgáriai és romániai határállomást, és a vizsgálatnak megfelelő határállomások jóváhagyását javasolta a Bizottságnak. Emiatt e határállomásokat fel kell venni az állat-egészségügyi határállomások jegyzékébe.
(6)
A 2001/881/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2001/881/EK határozat melléklete e határozat mellékletének megfelelően módosul.
2. cikk
Ez a határozat Bulgária és Románia csatlakozási szerződése hatálybalépésének feltételével és időpontjától alkalmazandó.
3. cikk
Ennek a határozatnak a tagállamok a címzettjei.
Kelt Brüsszelben, 2006. december 13-án.